มันนี่ทูเดย์
แบบประกันใหม่
25 ม.ค. 2560

แบบประกันใหม่
นายอภิรักษ์ ไทพัฒนกุล กรรมการและประธานเจ้าหน้าที่บริหาร บริษัท ไทยประกันชีวิต เปิดเผยว่า บริษัทได้เปิดตัวแบบประกันควบการลงทุน (Unit Linked) 2 แบบใหม่ คือ ทีแอล ไลฟ์ โซลูชั่น 99/1 และทีแอล ไลฟ์ โซลูชั่น 99/99 ที่ผู้เอาประกันสามารถเลือกออกแบบได้เอง เปิดขายผ่านตัวแทนประกันชีวิตที่มีใบอนุญาตขายหน่วยลงทุนของบริษัท (SIC License) ผู้เอาประกันสามารถจัดสรรการลงทุนได้เองตามความต้องการ จากทั้งหมด 14 กองทุนที่บริหารโดยบริษัทจัดการกองทุนที่มีประสบการณ์ด้านการลงทุน
เร่งติดเครื่องอีดีซี
นายสมชัย สัจจพงษ์ ปลัดกระทรวงการคลัง เปิดเผยว่า ในวันที่ 27 ม.ค.นี้ กระทรวงการคลังจะปิดรับการประมูลติดตั้งเครื่องรับชำระเงินพร้อมเพย์ หรือเครื่องอีดีซี ที่ขณะนี้มีผู้ยื่นประมูล 2 กลุ่ม โดยอาจเลือกทั้ง 2 กลุ่มหรือกลุ่มเดียวก็ได้ เพื่อติดตั้งเครื่องอีดีซีให้ครบ 5.5 แสนเครื่องให้เร็วที่สุด และจะเริ่มจับรางวัลการใช้พร้อมเพย์ในเดือน เม.ย.นี้ ทั้งผู้ใช้พร้อมเพย์ และร้านค้าขนาดเล็กที่ติดตั้งเครื่องอีดีซี โดยรางวัลที่ 1 มูลค่า 1 ล้านบาท